CELEX: 32021D0117
Language: mt
Date: 2021-02-01 00:00:00
Title: Id-Deċiżjoni ta’ Implimentazzojni tal-Kummissjoni (UE) 2021/117 tal-1 ta’ Frar 2021 li temenda d-Deċiżjoni ta’ Implimentazzjoni (UE) 2019/919 fir-rigward tal-istandards armonizzati għall-inġenji żgħar, rigward il-ventilazzjoni tal-kompartimenti ta’ magna li taħdem bil-petrol u/jew ta’ tank tal-petrol u tal-fannijiet elettriċi

2.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 36/39
               
            
         ID-DEĊIŻJONI TA’ IMPLIMENTAZZOJNI TAL-KUMMISSJONI (UE) 2021/117
         tal-1 ta’ Frar 2021
         li temenda d-Deċiżjoni ta’ Implimentazzjoni (UE) 2019/919 fir-rigward tal-istandards armonizzati għall-inġenji żgħar, rigward il-ventilazzjoni tal-kompartimenti ta’ magna li taħdem bil-petrol u/jew ta’ tank tal-petrol u tal-fannijiet elettriċi
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b’mod partikolari l-Artikolu 10(6) tiegħu,
         Billi:
         
                     (1)
                  
                  
                     F’konformità mal-Artikolu 14 tad-Direttiva 2013/53/UE tal-Parlament Ewropew u tal-Kunsill (2), il-prodotti li jkunu konformi ma’ standards armonizzati jew partijiet minnhom, li r-referenzi tagħhom ikunu ġew ippubblikati f’Il-Ġurnal Uffiċjali tal-Unjoni Ewropea, huma preżunti konformi mar-rekwiżiti koperti minn dawk l-istandards jew partijiet minnhom, stabbiliti fl-Artikolu 4(1) tad-Direttiva 2013/53/UE u fl-Anness I ta’ dik id-Direttiva.
                  
               
                     (2)
                  
                  
                     Permezz tad-Deċiżjoni ta’ Implimentazzjoni tal-Kummissjoni C(2015) 8736 (3), il-Kummissjoni talbet lill-Kumitat Ewropew għall-Istandardizzazzjoni (CEN) u lill-Kumitat Ewropew għall-Istandardizzazzjoni Elettroteknika (Cenelec) għall-abbozzar u għar-reviżjoni tal-istandards armonizzati b’appoġġ għad-Direttiva 2013/53/UE li tindirizza rekwiżiti essenzjali aktar stretti stabbiliti fl-Artikolu 4(1) tad-Direttiva 2013/53/UE u fl-Anness I ta’ dik id-Direttiva, meta mqabbla mad-Direttiva 94/25/KE tal-Parlament Ewropew u tal-Kunsill (4) li ġiet imħassra.
                  
               
                     (3)
                  
                  
                     Bid-Deċiżjoni ta’ Implimentazzjoni C(2015) 8736, is-CEN u s-Cenelec intalbu wkoll jirrevedu standards li r-referenzi tagħhom ġew ippubblikati permezz tal-Komunikazzjoni tal-Kummissjoni 2015/C 087/01 (5).
                  
               
                     (4)
                  
                  
                     Abbażi tat-talba stabbilita fid-Deċiżjoni ta’ Implimentazzjoni C(2015) 8736, is-CEN irreveda l-istandard armonizzat EN ISO 11105:2017, li r-referenzi tiegħu ġiet ippubblikata permezz tal-Komunikazzjoni tal-Kummissjoni 2018/C 209/05 (6). Dan irriżulta fl-adozzjoni tal-istandard armonizzat EN ISO 11105:2020 Inġenji żgħar — Ventilazzjoni tal-kompartimenti ta’ magna li taħdem bil-petrol u/jew ta’ tank tal-petrol.
                  
               
                     (5)
                  
                  
                     Il-Kummissjoni, flimkien mas-CEN/Cenelec, ivvalutat jekk l-istandard armonizzat EN ISO 11105:2020 abbozzat mis-CEN jikkonformax mat-talba stabbilita fid-Deċiżjoni ta’ Implimentazzjoni C(2015) 8736.
                  
               
                     (6)
                  
                  
                     L-istandard EN ISO 11105:2020 jistabbilixxi r-rekwiżiti tal-installazzjoni għall-ventilazzjoni tal-kompartimenti ta’ magna li taħdem bil-petrol u ta’ tank tal-petrol f’inġenji li jintużaw għar-rikreazzjoni li jkollhom magni li jaħdmu bil-petrol għall-propulsjoni, għall-ġenerazzjoni elettrika jew għall-enerġija mekkanika, sabiex tiġi evitata l-akkumulazzjoni ta’ gassijiet splussivi f’dawn il-kompartimenti.
                  
               
                     (7)
                  
                  
                     L-istandard EN ISO 11105:2020 jissodisfa r-rekwiżiti essenzjali li jimmira li jkopri, u li huma stipulati fl-Artikolu 4(1) tad-Direttiva 2013/53/UE, kif ukoll fil-punti 5.1.2 u 5.2.2 tal-Parti A tal-Anness I ta’ dik id-Direttiva. Għalhekk jixraq li r-referenza ta’ dak l-istandard tiġi ppubblikata f’Il-Ġurnal Uffiċjali tal-Unjoni Ewropea.
                  
               
                     (8)
                  
                  
                     L-istandard EN ISO 11105:2020 se jissostitwixxi l-istandard EN ISO 11105:2017. Għalhekk jeħtieġ li r-referenza tal-istandard armonizzat EN ISO 11105:2017 tiġi rtirata mis-serje C ta’ Il-Ġurnal Uffiċjali tal-Unjoni Ewropea.
                  
               
                     (9)
                  
                  
                     Sabiex il-manifatturi jingħataw biżżejjed żmien biex iħejju għall-applikazzjoni tal-istandard EN ISO 11105:2020, jeħtieġ li jiġi pospost l-irtirar tar-referenza tal-istandard EN ISO 11105:2017.
                  
               
                     (10)
                  
                  
                     L-istandard EN ISO 11105:2020 għandu jissostitwixxi wkoll l-istandard EN ISO 9097:2017 Opri tal-baħar — Fannijiet elettriċi, li r-referenza tagħhom hija ppubblikata permezz tal-Komunikazzjoni 2018/C 209/05. L-istandard EN ISO 9097:2017 jirreferi għar-rekwiżiti ġenerali dwar il-fannijiet elettriċi meta jiġu installati fuq inġenji li jintużaw għar-rikreazzjoni. Għalhekk jeħtieġ li r-referenza tal-istandard armonizzat EN ISO 9097:2017 tiġi rtirata mis-serje C ta’ Il-Ġurnal Uffiċjali tal-Unjoni Ewropea.
                  
               
                     (11)
                  
                  
                     L-Anness I tad-Deċiżjoni ta’ Implimentazzjoni tal-Kummissjoni (UE) 2019/919 (7) jelenka r-referenzi tal-istandards armonizzati li jikkonferixxu preżunzjoni ta’ konformità mad-Direttiva 2013/53/UE. Ir-referenza tal-istandard armonizzat EN ISO 11105:2020 jenħtieġ li tiġi inkluża fl-Anness I ta’ dik id-Deċiżjoni ta’ Implimentazzjoni.
                  
               
                     (12)
                  
                  
                     L-Anness II tad-Deċiżjoni ta’ Implimentazzjoni (UE) 2019/919 jelenka r-referenzi tal-istandards armonizzati abbozzati b’appoġġ għad-Direttiva 2013/53/UE li huma rtirati minn Il-Ġurnal Uffiċjali tal-Unjoni Ewropea. Ir-referenza tal-istandards armonizzati EN ISO 11105:2017 u EN ISO 9097:2017 jenħtieġ li tiġi inkluża fl-Anness II ta’ dik id-Deċiżjoni ta’ Implimentazzjoni.
                  
               
                     (13)
                  
                  
                     Għaldaqstant, jenħtieġ li d-Deċiżjoni ta’ Implimentazzjoni (UE) 2019/919 tiġi emendata skont dan.
                  
               
                     (14)
                  
                  
                     Il-konformità ma’ standard armonizzat tikkonferixxi preżunzjoni ta’ konformità mar-rekwiżiti essenzjali korrispondenti stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta’ tali standard f’Il-Ġurnal Uffiċjali tal-Unjoni Ewropea. Għaldaqstant, jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni ta’ Implimentazzjoni (UE) 2019/919 hija emendata kif ġej:
            
                        (1)
                     
                     
                        L-Anness I huwa emendat f’konformità mal-Anness I ta’ din id-Deċiżjoni;
                     
                  
                        (2)
                     
                     
                        L-Anness II huwa emendat f’konformità mal-Anness II ta’ din id-Deċiżjoni.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Il-punt (2) tal-Anness II għandu japplika mill-1 ta’ Awwissu 2022.
         
         
            Magħmul fi Brussell, l-1 ta’ Frar 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 316, 14.11.2012, p. 12.
         
            (2)  Id-Direttiva 2013/53/UE tal-Parlament Ewropew u tal-Kunsill tal-20 ta’ Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE (ĠU L 354, 28.12.2013, p. 90).
         
            (3)  Id-Deċiżjoni ta’ Implimentazzjoni tal-Kummissjoni C(2015) 8736 tal-15 ta’ Diċembru 2015 fuq talba għall-istandardizzazzjoni lill-Kumitat Ewropew ta’ standardizzazzjoni u lill-Kumitat Ewropew għall-Istandardizzazzjoni Elettroteknika dwar id-dgħajjes illi jintużaw għar-rikreazzjoni u l-inġenji tal-ilma personali b’appoġġ għad-Direttiva 2013/53/UE tal-Parlament Ewropew u tal-Kunsill tal-20 ta’ Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE.
         
            (4)  Id-Direttiva 94/25/KE tal-Parlament Ewropew u tal-Kunsill tas-16 ta’ Ġunju 1994 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi tal-Istati Membri li għandhom x’jaqsmu mad-dgħajjes illi jintużaw għar-rikreazzjoni (ĠU L 164, 30.6.1994, p. 15).
         
            (5)  Il-Komunikazzjoni tal-Kummissjoni fil-qafas tal-implimentazzjoni tad-Direttiva 94/25/KE tal-Parlament Ewropew u tal-Kunsill tas-16 ta’ Ġunju 1994 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi tal-Istati Membri li għandhom x’jaqsmu mad-dgħajjes illi jintużaw għar-rikreazzjoni (Pubblikazzjoni ta’ titoli u referenzi ta’ standards armonizzati skont il-leġiżlazzjoni tal-Unjoni dwar l-armonizzazzjoni) (ĠU C 87, 13.3.2015, p. 1).
         
            (6)  Il-Komunikazzjoni tal-Kummissjoni fil-qafas tal-implimentazzjoni tad-Direttiva 2013/53/UE tal-Parlament Ewropew u tal-Kunsill dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE (Pubblikazzjoni ta’ titli u referenzi ta’ standards armonizzati skont il-leġiżlazzjoni tal-Unjoni dwar l-armonizzazzjoni) (ĠU C 209, 15.6.2018, p. 137).
         
            (7)  Id-Deċiżjoni ta’ Implimentazzjoni tal-Kummissjoni (UE) 2019/919 tal-4 ta’ Ġunju 2019 dwar l-istandards armonizzati għall-inġenji li jintużaw għar-rikreazzjoni u għall-inġenji tal-ilma personali abbozzati b’appoġġ għad-Direttiva 2013/53/UE tal-Parlament Ewropew u tal-Kunsill (ĠU L 146, 5.6.2019, p. 106).
      
      
         
            ANNESS I
            Fl-Anness I tad-Deċiżjoni ta’ Implimentazzjoni (UE) 2019/919 tiżdied l-entrata 34 li ġejja:
            
               
                           Nru
                        
                        
                           Referenza tal-istandard
                        
                     
                           “34.
                        
                        
                           EN ISO 11105:2020
                        
                     
                            
                        
                        
                           Inġenji żgħar — Ventilazzjoni tal-kompartimenti ta’ magna li taħdem bil-petrol u/jew ta’ tank tal-petrol”.
                        
                     
         
      
      
         
            ANNESS II
            L-Anness II tad-Deċiżjoni ta’ Implimentazzjoni (UE) 2019/919 huwa emendat kif ġej:
            
                        (1)
                     
                     
                        tiżdied l-entrata 31 li ġejja:
                        
                                    Nru
                                 
                                 
                                    Referenza tal-istandard
                                 
                              
                                    “31.
                                 
                                 
                                    EN ISO 9097:2017
                                    Inġenji żgħar — Fannijiet elettriċi”;
                                 
                              
                  
                        (2)
                     
                     
                        tiżdied l-entrata 32 li ġejja:
                        
                                    Nru
                                 
                                 
                                    Referenza tal-istandard
                                 
                              
                                    “32.
                                 
                                 
                                    EN ISO 11105:2017
                                    Inġenji żgħar — Ventilazzjoni tal-kompartimenti ta’ magna li taħdem bil-petrol u/jew ta’ tank tal-petrol”.